**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 25.04.2018, ora 08.00 – 26.04.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 26.04.2018, ora 07.00**

**RÂURI**

**Debitele au fost, în general, staţionare,** exceptând râurile din bazinele hidrografice: Vișeu, Iza, Someșul Mic, Crișul Negru, Arieș, Jiu, Olt, Vedea, Argeș, Ialomița, cursurile inferioare ale Someșului, Crișului Alb și cursul superior și inferior al Prutului, unde au fost în scădere.

 Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinul hidrografic Vișeu, bazinul superior al Bistriţei şi pe cele din Dobrogea și mai mici (sub 30% din normalele lunare) pe râurile din bazinele hidrografice Cerna, Bârlad și Jijia.

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare,** exceptând râurile din bazinele hidrografice: Vișeu, Iza,Tur, Lăpuș, bazinele superioare ale Mureșului, Someșului, Bistriței, Moldovei și Suceavei, unde vor fi în creștere, ca urmare a precipitațiilor prognozate și propagării.

Sunt posibile scurgeri pe versanţi, torenţi, pâraie şi creşteri mai însemnate de niveluri şi debite pe unele râuri mici din nordul țării și din zonele de munte datorită precipitaţiilor sub formă de aversă, prognozate.

 Nivelurile pe râuri la staţiile hidrometrice se vor situa sub **COTELE DE ATENŢIE.**

**DUNĂRE**

Debitul la intrarea în ţară (secţiunea Baziaş) în intervalul 25.04 – 26.04.2018 a fost în scădere, având valoarea de 8.300 m3/s, peste media multianuală a lunii aprilie (7900 m3/s).

În aval de Porţile de Fier debitele au fost în scădere.

Nivelurile se situează peste FAZA I DE APĂRARE la staţiile hidrometrice: Isaccea (380+58) – jud. TL și Tulcea (320+29) – jud. TL.

Este în vigoare AVERTIZAREA HIDROLOGICĂ nr. 27 din 17.04.2018.

**Debitul la intrarea în ţară (secţiunea Baziaş) va fi în scădere (8.100 m3/s).**

În aval de Porţile de Fier debitele vor fi în scădere.

Nivelurile se vor mai situa peste FAZA I DE APĂRARE pe sectorul Isaccea – Tulcea, județul Tulcea.

Se menţineîn vigoare **AVERTIZAREA HIDROLOGICĂ nr. 27** din 17.04.2018.

**Se situează în faza I de apărare următoarele sectoare de dig:**

- dig Brăila-Dunăre-Siret, Călmăţui-Gropeni-Chişcani (comp. 1, 2), Vărsătura, Titcov şi Măraşu, Băndoiu - județul Brăila.

- Dig Dunăreni, Topalu I, Hârşova-Ciobanu (C7 km 2+500, C6 km 13+950), - Dig Ciobanu- Gârliciu (km 21+950), – jud. Constanța;

- Pardina, Crişan, Tulcea-Nufăru, dig. Sf. Gheorghe, Grindu-Canton km 30, 23 August-Grindu, Ostrov-Peceneaga, Peceneaga-Turcoaia (adminstrare ANAR), dig loc. Mahmudia, Periprava (administrare consilii locale) - jud. Tulcea;

**Se situează în faza a II-a de apărare următoarele sectoare de dig:**

- Dig Brateşul de Jos - jud Galați.

- dig Municipiu, Filipoiu, Gemenele, Măicanu, Bălaia, Lunguleţu din I.M.B, Noianu-Chişcani, Călmăţui-Gropeni-Chişcani (comp 3) - județul Brăila.

- Dig Ciobanu- Gârliciu (km 19+150, C2 km 25+450), – jud. Constanța;

- dig Smârdan 23 August I şi II, Gorgova, dig R3, Canton km 30 Ciulineţ, Ciulineţ Isaccea, Letea, Gârliciu Dăeni, Macin-Iglita-Carcaliu, T. Vladimirescu, (administrarea ANAR), dig. loc. Chilia Veche, dig. loc. Măcin, loc. Smârdan, (administrare consilii locale) - jud. Tulcea;

 **Se situează în faza a III-a de apărare următoarele sectoare de dig:**

- dig R4, din administrarea ANAR, dig loc. Nufăru-Victoria (administrare consilii locale), dig  Şosea Măcin-Smârdan – administrarea Companiei Naţionale de Străzi şi Drumuri Naţionale - județul Tulcea.

**2.** **Situaţia meteorologică în intervalul 25.04.2018, ora 09.00 – 26.04.2018, ora 06.00**

**ÎN ŢARĂ**

**Deși temperatura aerului a scăzut** ușor față de ziua precedentă în sudul țării, vremea a fost în continuare deosebit de caldă. Cerul a fost mai mult senin în regiunile sudice și variabil în rest. Cu totul izolat la munte, după-amiază s-au semnalat averse slabe și descărcări electrice. Vântul a suflat slab și moderat, cu unele intensificări pe crestele Carpaților Orientali. Stratul de zăpadă s-a menținut în zona montană, la peste 2000 m altitudine, cu grosimi - în platformele stațiilor meteorologice - de până la 133 cm în Masivul Făgăraș. Temperaturile maxime s-au situat între 19 grade la Sulina și 30 de grade la Calafat, iar la ora 06 se înregistrau valori termice cuprinse între 3 grade la Miercurea Ciuc și 18 grade la Oravița și Șiria. Izolat în Transilvania și Moldova, la începutul intervalului a fost ceață.

***Observatie:*** *Începând de ieri, de la ora 06.00, au fost în vigoare 2 mesaje de atenționare - cod galben - de fenomene meteorologice periculoase imediate emise câte 1 de SRPV Sibiu și SRPV Cluj.*

**LA BUCUREŞTI**

**Deși temperatura aerului a scăzut ușor** față de ziua precedentă, vremea s-a menținut deosebit de caldă. Cerul a fost variabil la senin, iar vântul a suflat slab și moderat. Temperatura maximă a fost de 27 de grade la Afumați și Băneasa și 28 de grade la Filaret, iar la ora 06 se înregistrau 10 grade la Băneasa, 12 grade la Afumați și 14 grade la Filaret.

**3. Prognoza meteorologică în intervalul 26.04.2018, ora 09.00 – 27.04.2018, ora 09.00**

**ÎN ŢARĂ**

**Vremea se va menține deosebit de caldă** pentru această dată, dar va deveni, în general, instabilă. Cerul va fi variabil, cu înnorări temporar accentuate, averse, descărcări electrice și intensificări de scurtă durată ale vântului, mai ales după-amiaza și în prima parte a nopții, în jumătatea de nord a țării, la deal și munte și pe arii restrânse în celelalte zone. Ploile vor avea și caracter torențial și vor fi condiții de grindină. Temperaturile maxime se vor încadra între 18...19 grade pe litoral și 31 de grade în Lunca Dunării, iar cele minime se vor situa între 7 și 15 grade. Dimineața și noaptea, izolat, vor fi condiții de ceață.

**LA BUCUREŞTI**

**Vremea se va menține deosebit de caldă**. Cerul va fi variabil, cu înnorări spre seară și noaptea, dar condițiile pentru averse vor fi reduse. Vântul va sufla slab până la moderat. Temperatura maximă va fi de 29...30 de grade, iar cea minimă de 12...14 grade.

**4. Buletin nivometeorologic valabil pentru masivele Bucegi şi Făgăraş (versantul nordic)**

**emis pentru perioada 23 aprilie 2018 ora 21 – 26 aprilie 2018 ora 21.00.**

**STAREA STRATULUI DE ZĂPADĂ în ultimele 72 de ore:**

Vremea a fost în general frumoasă şi caldă. Cerul a fost variabil. Vântul a suflat slab şi moderat, cu intensificări de 60 km/h pe creste din Bucegi. Izolat pe crestele din Bucegi s-a semnalat ceaţă. Stratul de zăpadă a scăzut cu până la 9 cm, iar la ora 15 acesta măsura: 147 cm la Bâlea-Lac şi 129 cm la Vf. Omu.

**EVOLUŢIA VREMII PENTRU INTERVALUL 24.04.2018 ora 21 – 26.04.2018 ora 21.00:**

Vremea va fi deosebit de caldă pentru această perioadă şi uşor instabilă. Cerul va fi variabil, cu unele înnorări temporare în cursul zilelor, când pe arii restrânse se vor semnala averse slabe de ploaie. Vântul va sufla slab și moderat, cu intensificări locale, mai ales pe creste.

 **Peste 1800 m:** temperaturi minime: 1 la 6 gr.C; temperaturi maxime: 6 la 14 gr.C

**Sub 1800 m:** temperaturi minime: 5 la 8 gr.C; temperaturi maxime: 13 la 19 gr.C.

**STABILITATEA ȘI EVOLUŢIA STRATULUI DE ZĂPADĂ:**

Datorită temperaturilor ridicate şi a precipitaţiilor sub formă de ploaie stratul de zăpadă, deja umezit în profumzime, se va îngreuna, iar procesul de topire va continua. Pe pantele cu grad ridicat de înclinare, unde se regăsesc depozite însemnate de zăpadă, se mai pot declanşa avalanşe de topire, atât spontan cât şi la supraîncărcări cu turişti sau schiori, din care unele de profunzime.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

**S.G.A. Braşov şi G.N.M. C.J. Braşov** revin cu informaţii referitoare la producerea unei poluări accidentale a apei pârâului Bârsa (culoare maronie a apei cu spume albe), în data de 24.04.2018, la ora 10.30, în zona localităţii Zărneşti, judeţul Braşov, ca urmare a evacuării de ape insuficient epurate, de la SC Ecopaper SA. Reprezentanţii S.G.A. Braşov s-au deplasat în teren pentru prelevare de probe şi luarea măsurilor ce se impun.

Tabel rezultate probe de apă prelevate după poluarea accidentală din data de 24.04.2018:

|  |  |  |  |  |  |  |
| --- | --- | --- | --- | --- | --- | --- |
| **Indicatorul de calitate** | **U.M.** |  |  |  | **Efluent, evacuare apă uzată prin conductă din staţia de epurare a SC Ecopaper SA în****pârâul Bârsa****ora 12.55** | **Limitele indicatorilor de calitate a apelor uzate evacuate conf. Autorizaţie de gospodărire a apelor****nr.79/****12.03.2015-15.03.2018** |
| **Apă de suprafață, pârâul Bârsa, amonte evacuare staţie epurare****SC Ecopaper SA****Ora 12.40** | **Apă de suprafață, pârâul Bârsa, aval evacuare staţie epurare****SC Ecopaper SA****Ora 13.05** | **Limite conform Ordinului nr. 161/2006 pentru clasa a II-a de calitate-ape de suprafaţă** |
| pH | Unit.pH | 7,91 | 7,94 | 6,5-8,5 | 7,61 | 6,5-8,5 |
| CCO-Cr | mg/l O2 | 7,81 | 20,5 | 25 | **1092** | 125 |
| Oxigen dizolvat | mg/l O2 | 8,53 | 8,29 | Min 7 | Analize parţiale în lucru | Analize parţiale în lucru |
| saturaţie  | %  | 82,26 | 81,75 | Min 70 | Analize parţiale în lucru | Analize parţiale în lucru |

**Concluzii:**

- Se observă valori neconforme ale concentrațiilor indicatorilor**, materii organice (CCO-Cr** în apa uzată evacuată (cu bold depăşiri limite maxim admisibile).

- Nu s-a înregistrat mortalitate piscicolă.

- Dacă până la data de 11.05.2018 nu se va solicita sprijinul furnizorului staţiei de epurare pentru funcţionarea acesteia în parametrii proiectaţi, cu prezentarea la SGA Braşov a raportului privind operările efectuate în staţie, precum şi buletine de calitatea a apei cu încadrarea apei deversate în limitele maxim admisibile ale indicatorilor de calitate conform avizului de gospodărire a apei nr 24 din 16.06.2017, cu termen de 45 zile din 24.04.2018, SGA Braşov va restitui solicitarea de emitere a autorizaţiei de gospodărire a apelor, iar conducta de evacuare a apelor uzate în pârâul Barsa va fi blindată.

**ABA Argeş Vedea şi GNM- Comisariatul Judeţean** Argeş revin cu informaţii suplimentare referitoare la poluarea, la data de 18.04.2018, a cursului de apă Geamăna Mare, în zona comunei Albota, judeţul Argeş, cauzată de deversarea de levigat provenit de la depozitul conform de deşeuri Albota pe terenuri din imediata apropiere, scurgerea ajungând până în pârâul Geamăna Mare; Unda de poluare s-a întins pe circa 8000 m pâna în râul Argeş.

S-a intervenit pentru stoparea scurgerilor în pârâu prin săparea unei gropi de retenție.

Firma Girexim Universal SA continuă acţiunile de ecologizare a zonei ca urmare a măsurilor dispuse de reprezentanții ABA Argeș Vedea și cei ai GNM – CJ Argeș până la finalizarea lucrărilor de ecologizare impuse – termen: 17.05.2018.

**ABA Argeş Vedea Piteşti** revine cu informaţii suplimentare cu privire la poluarea accidentală de la data de 18.03.2018, în jurul orei 19.30, ca urmare scurgerilor de produs petrolier (ţiţei) pe Valea Ciorila (afl. stânga al r.Vedea) şi 8 km pe râul Vedea, pe raza comunei Fageţelu, sat Chilia, judeţul Olt, din cauza coroziunii conductei de transport, aparţinând SC Conpet SA.

 - la data de 24.04.2018 firma de ecologizare ENVIROTECH a transportat 2 maşini cu pământ infestat provenit din lucrările de decopertare mecanizată a terenului arabil infestat colectat manual, în saci de plastic a vegetaţiei infestate din pădure.

- a transportat pe amplasament 2 maşini cu pământ bioremediat.

- Lucrările de ecologizare din zonă continuă.

**2.3. Pe Marea Neagră**

**ABA Dobrogea Litoral** informează despre **apariţia unui delfin eşuat în zona costieră a Mării Negre, zona Cazematelor din loc. Costineşti, jud Constanţa, la data de 25.04.2018, ora 18.** Au fost informate conform protocolului de colaborare INCDM Grigore Antipa şi ONG Mare Nostrum pentru identificare specie. A fost anunţată SGA Constanţa pentru a fi ridicat de pe plajă.

1. ***CALITATEA MEDIULUI***
2. **În domeniul aerului**

**Agenţia Naţională pentru Protecţia Mediului** informează că, din rezultatele analizelor efectuate la data de 24.04.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon).

Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională si europeană, cu valoarea limită zilnică de 50 µg/mc.

**GNM CJ Covasna revine cu** informaţii referitoare la **poluarea aerului atmosferic, în loc. Covasna, jud. Covasna, ca urmare a izbucnirii unui incendiu, la data de 20.04.2018, ora 06.00, la Depozitul de materiale de construcţii şi echipamente sanitare, dintr-o hală de 600mp. de pe str. Ştefan cel Mare nr**. 48. A intervenit ISU Covasna şi Târgu Secuiesc cu 2 autospeciale pentru stingerea incendiului, lichidat la ora 07.15. Se va efectua instruirea personalului, cu termen 03.05.2018, asupra obligativităţii de a se supune tuturor procedurilor şi cerinţelor legale care conduc la prevenirea, eliminarea sau reducerea impactului asupra mediului înconjurător şi a mediului ca întreg. Conform legii 104/2011, art 79, alin. 2, lit. b, unitatea a fost sancţionată cu amendă de 15000 lei.

1. **În domeniul solului şi vegetaţiei**

**Garda Forestieră Ploieşti, Ocolul Silvic Poiana Cerbului şi GNM CJ Argeş** revin cu informaţii referitoare la **evoluţia incendiului de litieră izbucnit la data de 22.04.18, ora 14.00 din zona Cetăţii Poenari, OS Poiana Cerbului, UP Arefu, jud Argeş, izbucnit din cauze necunoscute. Au fost afectate 8,5 ha de litieră** amestec foioase cu răşinoase. Până la ora actuală, au acţionat 93 pompieri militari, 5 angajaţi silvici, 8 poliţişti, 15 jandarmi şi 15 cetăţeni. Zona afectată este ţinută sub supraveghere.

**3. În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 24.04.2018 - 25.04.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

1. **Situaţii deosebite la exploatarea lacurilor de acumulare**

**ABA Siret Bacău** inf. că la data de 25.04.2018 la ora 17.30, a fost găsit un cetăţean decedat în Acumularea Şomuz I, zona loc. Liteni, jud. Suceava, spre coada acumulării, la o distanţă de 1,5 m de mal. Au fost anunţaţi ISU Suceava prin 112 pentru intervenţie.

**ABA Siret Bacău** inf. că la data de **25.04.2018 la ora 20.16, în zona seismică Vrancea, s-a produs un cutremur de pământ cu magnitudinea de 4,5 gr pe scara Richter, la o adâncime de cca. 144 Km. La ISUJ Vrancea nu s-au semnalat pagube din teritoriu.**

**Administraţia Naţională Apele Române** inf. că s-au facut verificări telefonic şi la ABA Olt şi ABA Buzău Ialomiţa şi nu s-au semnalat probleme la lucrările din administrarea Apelor Române.

**DIRECȚIA DE COMUNICARE**